የኮሮና ቫይረስን ለመከላከል ኅብረተሰቡ የሚሰጡ መመሪያዎችን እንዲተገብር ብፁዕ ወቅዱስ አቡነ ማትያስ አሳሰቡ።
ባሕር ዳር፡ መጋቢት 07/2012 ዓ.ም (አብመድ) የኮሮና ቫይረስን ለመከላከል ኅብረተሰቡ በጤና ሚኒስቴር የሚሰጡ መመሪያዎችን እንዲተገብር የኢትዮጵያ ኦርቶዶክስ ተዋሕዶ ቤተ ክርስቲያን ሊቀ ጳጳስ ብፁዕ ወቅዱስ አቡነ ማትያስ ቀዳማዊ ፓትርያርክ ርእሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወእጨጌ ዘመንበረ ተክለሃይማኖት አሳሰቡ።ብፁዕነታቸው ትናንት በሽታው በኢትዮጵያ መከሰቱን አስመልክቶ መልዕክት ማስተላለፋቸውን የኢትዮጵያ ኦርቶዶክስ ተዋሕዶ ቤተ ክርስቲያን መገናኛ ብዙኃን አገልግሎትን ዋቢ አድርጎ ፋብኮ ዘግቧል።ብፁዕ ወቅዱስ አቡነ ማትያስ በመልእክታቸው በኢትዮጵያ ተጨማሪ በኮሮና ቫይረስ የተያዙ ሦስት ሰዎች መገኘታቸውን ተከትሎ ኅብረተሰቡ በጤና ሚኒስቴር የሚሰጡ መመሪያዎችን እንዲተገብር አሳስበዋል።በቀሪው የዐቢይ ፆም ጊዜያት በሁሉም የኢትዮጵያ ኦርቶዶክስ ተዋሕዶ ቤተ ክርስቲያን አድባራት እና ገዳማት የምሕላ ጸሎት እንዲደረግም አውጀዋል።የኮሮና ቨይረስ ባሳለፍነው ዓርብ በኢትዮጵያ በአንድ ጃፓናዊ ላይ ተገኝቶ ነበር፤ ትናንት ተጨማሪ ሦስት ሰዎች በኮሮና ቫይረስ መያዛቸው መረጋገጡን የኢትዮጵያ ኅብረተሰብ ጤና ኢንስቲትዩት ማስታወቁ ይታወሳል።እስከ ትናንትም በአጠቃላይ በኢትዮጵያ ቫይረሱ የተገኘበት ሰው 4 ደርሷል፤ ንክኪ የነበራቸው 117 ሰዎች ተለይተውም የቅርብ ክትትል እየተደረገላቸው መሆኑ ተገልጿል።